1. Hvor er du vokset op? - Jeg er vokset op i Hundborg, som ligger mellem Thisted og Vesterhavet. 2. Hvem består din nærmeste familie af? - Min mand Helmer og datter Sara samt mine søskende Orla, Anette og Anne Marie. 3. Hvad består dit handicap af, og hvordan fik du det? - Jeg kom til skade i 2006, hvor jeg fik en halmballe over mig og brækkede ryggen. Jeg var “stemplet” som kørestolsbruger. Men fik delvis gang i benene og kan idag gå med skinner på mine underben og krykker. Min mand hjalp mig meget i genoptræningen og har en stor andel i, at jeg gik fra at være lænket til en kørestol til at kunne gå med hjælpemidler. 4. Hvornår begyndte du på din sport? - Jeg begyndte til ridning, da jeg var seks år og har redet lige siden 😊 5. Hvorfor er din sportsgren så fed at dyrke? - Det er fedt, når man som rytter får det rigtige moment med hesten. Ligesom et dansepar skal trin og rytme passe sammen, og det samme gælder for ridning. 6. Hvem udover dig selv har størst andel i, at du er nået så langt med din sport som du er? - Min mand har en kæmpe stor andel i, at jeg er kommet så langt i min sport. Han er min daglige træner og sparringspartner. Uden Helmer var jeg ikke kommet så hurtigt tilbage i sadlen og genfinde samspillet med hesten. 7. Hvad er dit yndlingssted i Nordjylland og hvorfor? - Nationalpark Thy har så meget at byde på med flotte skove og Vesterhavet. 8. Hvad laver du helst, når du ikke dyrker din sport? - Jeg kan godt li' at lave mad og hygge med familien. 9. Hvad har været det bedste og det værste ved corona-epidemien? - Det bedste har været kvalitetstid med min datter Sara, som ikke var i skole. Det var sjovt at få et indblik i hendes skoledag. Det værste har været isolationen fra den almindelige hverdag. 10. Hvis du kunne forbedre verden på ét punkt, hvad ville det så være? - Der er meget spild - især madspild. Samtidigt er der steder, hvor mennesker dør af sult. Kunne jeg udligne det, ville jeg gøre det.

Referat:
Susanne Jensby Sunesen deltager ved de Paralympiske Lege i dressur for tredje gang. Torsdag er hun i sadlen for første gang. Lær thyboen lidt bedre at kende i dette lille portræt.